Pakolaisia rekisteröitymässä sosiaali- ja terveysvirastoon Berliinissä.

Pakolaisia rekisteröitymässä sosiaali- ja terveysvirastoon Berliinissä. EPA / Kay Nietfeld

Kölniläinen talousinstituutti Kölner Institut der deutschen Wirtschaft (IW) arvioi, että Saksa maksaa lähes 50 miljardia euroa pakolaisista koituvia kustannuksia vuosien 2016–2017 aikana.

Instituutti perustaa arvionsa siihen, että Saksaan saapuu tänä vuonna puolitoista miljoonaa turvapaikanhakijaa ja ensi vuonna 2,2 miljoonaa.

Kustannukset koostuvat majoituksesta, ruuasta sekä integraatio- ja kielikursseista.

Saksa joutunee ottamaan lisää velkarahaa

Saksan talouspolitiikan takuumiehen, valtiovarainministeri Wolfgang Schäublen tavoitteena on jo vuosia ollut valtionvelan lyhentäminen. Saksa yltikin etuajassa, jo viime vuonna, haluamaansa tilanteeseen.

Maa ei ottanut ollenkaan lisävelkaa ja teki ylijäämäisen budjetin ensimmäistä kertaa lähes 50 vuoteen.

Mikäli pakolaiskriisi jatkuu IW:n arvioimalla tavalla, Schäublen on instituutin mukaan muutettava talouspoliittista linjaustaan ja turvauduttava uudelleen velkarahaan, viimeistään vuonna 2017.

Nopeaa työllistymistä ei odotettavissa

Asiantuntijoiden mukaan turvapaikanhakijoiden mahdollisesti saamat työpaikat eivät juurikaan tuo taloudellista helpotusta tilanteeseen.

– Jos hyvin käy, ehkä kymmenen prosenttia turvapaikanhakijoista työllistyy ensimmäisen vuoden aikana, Saksan työvoimahallinnon hallituksen jäsen Detlef Scheele sanoo.